Diari Oficial de la Generalitat Valenciana


Sumari del DOGV 6541, del 13-06-2011 (2011/6556)

RESOLUCIÓ de 19 de maig de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació de la Comunitat Valenciana Nuestra Señora Virgen del Belén.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6541

Data del DOGV
:   13-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6556


Data del document
:   19-05-2011

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 19 de maig de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació de la Comunitat Valenciana Nuestra Señora Virgen del Belén. [2011/6556]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació de la Comunitat Valenciana Nuestra Señora Virgen del Belén, així com el balanç de liquidació aprovat pel dit òrgan de govern, resulten els següents  
  
  
Fets  
  
Primer. En data 21 de juliol de 2010, segons el Registre d'Entrada de la Conselleria de Justícia i Administracions Públiques, Antonio Gálvez Esquivá, secretari del Patronat de la Fundació de la Comunitat Valenciana Nuestra Señora Virgen del Belén, d'ara en avant la Fundació, en nom i representació d'aquesta, va presentar un escrit on sol·licitava del Protectorat de Fundacions la ratificació de l'acord del Patronat de la Fundació, de data 1 de juliol de 2010, aprovatori de l'extinció de la Fundació, a causa de la impossibilitat de realització del fi fundacional, així com del balanç de liquidació d'aquesta.  
El dit acord consta elevat a escriptura pública, en data 19 de gener de 2011, autoritzada pel notari del Col·legi de València, Ángel de Grado Sanz, amb el número 80 del seu protocol.  
  
Segon. L'esmentada Fundació, és una fundació de caràcter benèfic, constituïda per voluntat d'Irene Rubio López, a través de disposició testamentària protocol·litzada en escriptura pública de data 9 de març de 1942.  
L'article 6 dels Estatuts estableix que la Fundació té com a objecte: a) Atendre les persones majors necessitades, i b) Oferir un espai o marc on es puga impartir una formació humana cristiana, a través de la catequesi infantil, juvenil, d'adults, cursets prematrimonials, etc.  
  
La composició i distribució de càrrecs del Patronat actualment, i després de l'última resolució d'inscripció de l'actualització d'aquest, de data 10 de setembre de 2009, de la secretària autonòmica de Justícia de la Conselleria de Justícia i Administracions Públiques, és la següent:   
  
1. President: el rector de la parròquia de Nuestra Señora de Belén de Bigastro, Aurelio Ferrándiz García.   
2. Vicepresident secretari: Antonio Gálvez Esquivá.  
3. Tresorer: José Miguel Pérez Andreu.  
4. María del Carmen Sánchez García.  
La dotació inicial de la Fundació, en el moment de la seua constitució, quedava constituïda pels següents béns: a) La casa, seu d'aquella, amb el seu mobiliari i efectes, havent de ser adquirits la meitat d'aquesta i alguns mobles, de l'herència del marit de la fundadora, Salvador Igual Marco. b) Les finques rústiques que en la partició de béns de la fundadora s'assignen a l'herència, havent de resoldre el Protectorat sobre si és possible i convenient complir la voluntat de la causant, quant a la seua conservació, o si aquesta pot, almenys, reduir-se a unes dues tafulles o vint-i-tres àrees vint-i-quatre centiàrees d'horta on, ajudant a les labors, moderadament, en la mesura de les forces que conserven alguns asilats, puguen obtindre, econòmicament, les hortalisses i fruites necessàries per a l'establiment. C) El romanent que puga quedar de l'efectiu adjudicat a l'herència de la fundadora o de l'obtingut, directament o indirectament, per la venda dels béns adjudicats per a pagament de llegats i despeses, una vegada satisfets tots els últims a càrrec de l'herència. D) Qualssevol altres béns que durant el període d'establiment o després obtinga o reba el Patronat, per a agregar-los al capital.   
  
  
Tercer. D'acord amb la documentació aportada, quant a la causa d'extinció, el Patronat la fonamenta en la impossibilitat material de complir en la forma adequada l'objecte per al qual es va crear la Fundació, i atesa la mancança de fons econòmics en l'actualitat i l'estat ruïnós de l'edifici, en què aquesta radica, i les despeses que anualment s'estan registrant.  
  
Quart. Amb data 30 de novembre de 2010, la Secció de Comptabilitat del Servei d'Entitats Jurídiques, de la Conselleria de Justícia i Administracions Públiques, va emetre un informe relatiu a la situació patrimonial de la Fundació i el balanç aportat en el marc del present expedient d'extinció i liquidació.  
El dit informe conclou literalment que  
«Per tot això, el patrimoni net comptable de la Fundació, en la data d'adopció de l'acord d'extinció, ascendiria a la quantitat de 1.352,00 euros, que és el valor comptable i històric de l'edifici fundacional, amb l'excepció que a preus de mercat el seu valor ha de ser molt superior».  
  
  
Cinqué. El Patronat té reconeguda, en l'article 28 dels estatuts de la Fundació, la facultat de determinar la destinació dels béns i drets resultants, de conformitat amb la legalitat vigent. En la seua reunió del dia 1 de juliol de 2010, aquest va acordar que el romanent de la Fundació seria lliurat a la parròquia Nuestra Señora del Belén, el representant de la qual és Aurelio Ferrándiz García, present en la dita reunió, que accepta el traspàs supeditat a la ratificació del Protectorat de Fundació.  
  
Existint dubtes quant a la identificació de l'immoble objecte del dit traspàs, aquests es van resoldre, mitjançant l'aportació de la pertinent documentació, en data 7 d'abril de 2011, segons el Registre d'Entrada de la Conselleria de Justícia i Administracions Públiques, i va quedar aclarit que el dit immoble és el siti al carrer José Antonio número 23, de Bigastro, inscrit en el Registre de la Propietat d'Orihuela, finca número 593, inscrita en el tom 134, llibre 6, foli 59.  
  
Sisé. Esmenada la sol·licitud, en els esmentats termes i els altres requerits pel Servei d'Entitats Jurídiques, la Comissió de Protectorat, en la seua sessió de 5 de maig de 2011, emet un informe favorable, entre altres, sobre el punt del dia corresponent a la ratificació de l'acord d'extinció, així com al balanç de liquidació, en els termes expressats en els apartats precedents.  
  
Fonaments de dret  
  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat; així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria li correspon exercir, entre altres, les competències en matèria de fundacions.  
I l'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana és exercit per la conselleria competent en matèria de fundacions, corresponent-li al conseller/a la titularitat del Protectorat, sense perjudici de la possibilitat de la seua delegació o desconcentració.  
No obstant això, mitjançant la Resolució de 30 de juliol de 2010, de la Conselleria de Justícia i Administracions Públiques (DOCV núm. 6323), sobre delegació de competències en altres òrgans de l'administració de la Generalitat, es va disposar delegar, en el titular de la Conselleria de Solidaritat i Ciutadania, les competències del Protectorat de Fundacions no delegades en el secretari autonòmic de Justícia, entre les quals es troben les relatives a «l'extinció de les fundacions, instant, si pertoca, les corresponents accions judicials».   
  
Segon. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
«Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present llei.  
d) Quan així resulte de la fusió a què es refereix l'article anterior.  
  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
Article 32. Formes d'extinció  
1. En el supòsit del paràgraf a) de l'article anterior, la fundació s'extingirà de ple dret.  
2. En els supòsits previstos en els paràgrafs b), c) i e) de l'article anterior, l'extinció de la fundació requerirà l'acord del Patronat ratificat pel Protectorat. Si no hi haguera acord del Patronat, o aquest fóra ratificat pel Protectorat o pel Patronat, segons els casos.  
  
3. En el supòsit del paràgraf f) de l'article anterior, es requerirà resolució judicial motivada.  
4. L'acord d'extinció o, si pertoca, la resolució judicial, s'inscriuran en el corresponent Registre de Fundacions».  
  
Tercer. Per la seua banda, l'article 26 de l'esmentada Llei 8/1998, de 9 de desembre, de Fundacions de la Comunitat Valenciana, disposa que  
«1. L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que serà realitzat pel Patronat de la fundació sota el control del Protectorat. El Patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat. Recaiguda aquesta, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'adjuntarà el certificat de l'acord aprovatori del balanç de liquidació, la ratificació d'aquest pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació en el Registre, i si resulten operacions pendents d'execució o formalització, hauran de ser dutes a terme pel Protectorat.  
  
2. Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen estat designats en el negoci fundacional o en els estatuts de la fundació extingida. Si no n'hi ha, aquest destinació podrà ser decidida en favor de les mateixes fundacions i entitats mencionades, pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir aqueixa comesa».  
  
  
Quart. Els estatuts de la Fundació, en l'article 28 disposen que  
  
«En cas d'extinció, els béns i drets resultants de la liquidació es destinaran a les fundacions o a les entitats no lucratives privades, per a la realització de fins d'interés general anàlegs als perseguits per la fundació, sempre que tinguen afectats els seus béns, fins i tot per al supòsit de la seua dissolució, a la consecució d'aquells; o a entitats públiques de naturalesa no fundacional per a la realització igualment de fins d'interés general anàlegs. El Patronat decidirà en el seu moment a favor de quines entitats concretes, que complisquen les anteriors condicions, s'efectua l'atribució del patrimoni liquidat, tenint a aquest efecte la voluntat o intenció de la fundadora, i gaudint de preferència, en qualsevol cas, les institucions religioses relacionades amb la localitat de Bigastro».  
  
  
Cinqué. Per tot això, a la vista de la documentació presentada, i d'acord amb allò que s'ha informat per la Comissió de Protectorat de data 5 maig de 2011, no s'aprecia cap motiu per a la denegació de les ratificacions sol·licitades.  
Vistos els preceptes legals citats i la resta de generals de pertinent aplicació, resolc:  
  
Primer  
Ratificar l'acord d'extinció de la Fundació de la Comunitat Valenciana Nuestra Señora Virgen del Belén, adoptat pel Patronat, així com el balanç de liquidació aprovat pel dit òrgan, ambdós en data 1 de juliol de 2011, en els termes descrits en els fets tercer, quart i cinqué de la present Resolució  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció i del balanç de liquidació de la Fundació de la Comunitat Valenciana Nuestra Señora Virgen del Belén.  
  
Així mateix, es recorda que, d'acord amb allò que s'ha prescrit en l'article 26, de la Llei 8/1998, de 9 de desembre, de Fundacions de la Comunitat Valenciana, una vegada ratificat l'oportú balanç de liquidació pel Protectorat, i destinats els béns i drets a la Fundació o entitat sense ànim de lucre corresponent,  
«(..) es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre, a què s'adjuntarà el certificat de l'acord aprovatori del balanç de liquidació, la ratificació d'aquest pel Protectorat i una còpia dels documents en què s'hagen formalitzat les operacions, a què es refereix l'apartat següent. No obstant això, la baixa de la fundació en el Registre, i si resulten, les operacions pendents d'execució o formalització, hauran de ser dutes a terme pel Protectorat».  
  
Notifiqueu la present resolució, que és definitiva en via administrativa, amb l'advertència que contra aquesta podrà interposar-se un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si pertoca, un recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
  
València, 19 de maig de 2011.- El conseller de Solidaritat i Ciutadania, p. d. (R 30.07.2010): Rafael Blasco Castany.